Wieland sê nee vir boelies - Others - Erongo
Sunday, May 31st, 2020 04:44:02
Die skoonheidskoningin sê sy het as jong meisie onder boelies deurgeloop.
05 May 2020 | Others
Andeline Wieland, skoonheidskoningin: “Hoe meer ons . . . mense aanspoor om teen boelies op te staan, hoe groter die kans om dit stop te sit.”
Andeline Wieland sê die mense moet hul denke oor boelies verander om afknouery te stop. Foto verskaf
Andeline Wieland (24), wat aan The Bachelor South Africa seisoen 2 deelneem, sê alle vorme van afknouery moet teengestaan word sodat boelies stopgesit kan word.
Die Swakopmunder, wat ook Miss Continents 2017 en eerste prinses in Mej. Namibië 2016 was, sê baie moet nog gedoen word om fisieke en emosionele afknouery uit die weg te ruim.
“Hoe meer ons weet oor afknouery, empatie aanmoedig en mense aanspoor om teen die aggressor op te staan, hoe beter die kans om dit stop te sit. Ouers het ook ’n verantwoordelikheid en moet hul kinders aanspreeklik hou,” sê Wieland.
Sy is tans besig met ’n bemarkingsgraad aan die Universiteit Stellenbosch.
Dié model, danser en juwelier sê sy moes as tiener verskeie vorms van afknouery verduur.
“Ek het nie juis omgegee wat ander dink nie, maar toe ek hoërskool toe is, het ek baie onseker begin raak.”
Wieland sê seuns het regtig nie van haar gehou nie.
“Ek onthou hoe mense vir my gesê het ek sou soveel mooier wees as my hare donkerder was en my vel effens bruiner. As ’n meisie van groter postuur as dié om my het my selfbeeld ’n knou gekry.”
Weens al die onsekerheid, sê Wieland, het sy haarself begin sny en bulimie in graad 8 en 9 ontwikkel.
Wieland, wat ’n dramagraad met kabaret as hoofvak aan die Universiteit Stellenbosch verwerf het, vertel sy is in haar eerste talentvertoning op hoërskool van die verhoog af gelag.
“Ek was 13 jaar oud en dit het regtig baie moed geverg om weer voor mense te sing. Ek is ook in graad 11 en 12 deur ’n onderwyser geboelie. Sy het ’n persoonlike vendetta teen my gehad en het my verskeie kere laat misluk tot ek uiteindelik ’n 1-simbool op hoër vlak gekry het vir die vak wat sy in my matriekjaar aangebied het,” sê Wieland.
Toe sy in 2012 die Miss Teen Namibia-skoonheidskompetisie wen, het sy verskeie e-posse ontvang van mense wat haar as ’n verleentheid vir die land uitgekryt het omdat sy glo nie ’n slim model was nie.
“Dit is soveel erger wanneer volwassenes jou boelie, omdat jy niks daaraan kan doen nie,” sê sy.
Sy erken boelies het haar negatief beïnvloed - selfs al het sy daarteen probeer baklei.
“Ek het maar eers die seerkry aanvaar om oor al die pyn en angs te kom. Toe ontwikkel ek ’n ‘veg’-mentaliteit waarmee ek almal verkeerd probeer bewys het. Ek het aanhou probeer tot ek daarin geslaag het om te doen wat mense gesê het ek nie sou kon doen nie.”
Vir ’n ruk het dié taktiek gewerk.
“Ek het drie senuweeineenstortings op hoërskool gehad en uiteindelik depressie en angs op universiteit ontwikkel. Dit het gebeur omdat ek nie geweet het hoe om nie soos ’n mislukking te voel nie,” sê sy.
Wieland het die probleem met behulp van haar ouers oorbrug.
“Hulle het altyd geweet wat in my lewe aangaan en my aangemoedig deur te sê harde werk en toewyding sal jou die wedloop uiteindelik laat wen. Ek het ook nou ’n lewensafrigter en sien ’n sielkundige wanneer ek sukkel om die lig te sien.”
Sy gebruik medikasie vir depressie en om ’n hormonale wanbalans te herstel.
“Ek het geleer dis die beste ding om hulp te vra en kwesbaar te wees. Dit is nie verkeerd om anders te wees nie!”
Hoekom dink sy is daar boelies?
“Ek dink hulle tree op uit hul eie onsekerhede en voel bedreig of jaloers. As iemand anders presteer, maak dit jou van jou eie gebreke en tekortkominge bewus,” sê sy.
Wieland raai mense wat tans slagoffers van afknouery is aan om nie te vergeet wat hul ware waarde is nie en om om hulp te vra.
“Jy is pragtig, maar bang. Ek glo niks in die lewe is toevallig nie. Jy het daardie eienskappe omdat jy iets goeds daarvan moet maak! Ek weet hoe eensaam en hulpeloos ’n mens kan voel, maar glo my, daar is ’n lig aan die einde van die tonnel. Daar is ook niks swak daaraan om hulp te vra nie. Dit verg inderdaad geweldige moed om dit te doen!”